కన్నెగంటి బ్రహ్మానందం
బ్రహ్మానందాన్ని మొట్టమొదటి సారిగా మూవీ కెమెరా ముందు మేకప్ వేసి నిలబెట్టినవ్యక్తి దర్శకుడు వేజళ్ల సత్యనారాయణ. నరేశ్ కథానాయకుడిగా నటించిన శ్రీ తాతావతారం అనే చిత్రంలో కథానాయకుడి నలుగురు స్నేహితులలో ఒకడిగా నటించాడు. విశేషం ఏమిటంటే తన పుట్టినరోజు ఫిబ్రవరి 1 వ తేదీన ఆ సినిమాలో తొలి వేషం వేశాడు. 1985లో హైదరాబాద్ వెస్లీ కాలేజీలో మధ్యాహ్నం పన్నెండు గంటలకు హీరో నరేశ్‌తో తీసిన తొలి షాట్ బ్రహ్మానందం నటజీవితానికి శ్రీకారం చుట్టింది. ఈ చిత్రంతో నటించడం ప్రారంభించినా, తొలిసారి విడుదలయిన చిత్రం మాత్రం జంధ్యాల దర్శకత్వంలో వచ్చిన అహ! నా పెళ్ళంట!.
భలే బ్రహ్మచారి
1975లో విడుదలైన తేన్ సింధుదె వానం (தேன்சிந்துதே வானம்) అనే తమిళ సినిమాను భలే బ్రహ్మచారి పేరుతో డబ్బింగ్ చేసి విడుదల చేశారు.
ఈ చిత్రంలో కథానాయకుడికి (శివకుమార్) పెళ్లంటే భయం. ఆజన్మాంతం బ్రహ్మచారిగానే ఉండాలనుకుంటాడు. కథానాయిక (జయచిత్ర)కు మగవాళ్లంటే పడదు. వారి గాలి కూడా ఆమెను సోకడానికి ఇష్టపడదు. ఇది ఇలా ఉండగా రవి (కమల్ హాసన్), రమ (రాణిచంద్ర) ప్రేమించుకుంటారు. పెళ్ళి చేసుకోవాలనుకుంటారు. కాని బ్రహ్మచారిగా ఉండిపోవాలనే నాయకుడికి, మగవాళ్లంటే గిట్టని నాయికకు మధ్య ప్రేమ మొలకెత్తించి వారిద్దరూ దంపతులయ్యేలాగా చేస్తేనే రవి, రమల పెళ్ళి జరుగుతుందని పెద్దవాళ్లు షరతులు పెడతారు. నాయకుణ్ణి, నాయికను కలపడానికి రవి, రమ పడిన అవస్థలు, వారి కృషి ఫలితం, నాయికా నాయకుల కలయిక ఇవి మిగతా కథ.